שירית כשר

[ממוזער|שירית כשר בכיכר החטופים, בוקר חזרת החטופים [אלי שרעבי, אוהד בן עמי ואור לוי]]
**שירית כשר** (נולדה ב-10 ביולי 1967) היא מנהלת בכירה, דירקטורית ויועצת אסטרטגית־פיננסית ישראלית, משנה למנכ"ל מטה המשפחות להחזרת החטופים והנעדרים. 

היא פועלת בזירה העסקית והציבורית, ובמהלך הקריירה שלה כיהנה בתפקידי הנהלה בכירים בחברות השקעה ובחברות ציבוריות בישראל ומחוצה לה. 

לצד פעילותה העסקית, היא פעילה חברתית וציבורית, בין מייסדות הארגון "נשים עושות שלום", מייסדת ארגון "רצי הסמטה" ומשנה למנכ"ל מטה משפחות החטופים והנעדרים.

## רקע ותחילת דרכה
שירית כשר נולדה וגדלה בישראל. כשר היא בתם של הפילוסוף וחתן פרס ישראל אסא כשר ושל ד״ר נעמי כשר, נכדתו של הסופר שמעון כשר ונינתו של הרב מנחם מנדל כשר. אחיה הגדול יהורז כשר נהרג בתאונה ב-1991 במהלך שירותו הצבאי, אחיה הצעיר אבשלום כשר הוא מנהל השקעות.

היא גדלה בשכונת פרדס כץ בבני ברק למשפחה דתית ולמדה באולפנה לבנות, אולפנת בני עקיבא צפירה. בצבא שירתה כמדריכה בבית ספר שדה ברמת הגולן.

כשר החלה ללמוד צילום בבצלאל אך עברה ללימודי ביולוגיה באוניברסיטת תל אביב. היא החלה לימודי תואר שני בגנטיקה, אך בהמשך למדה תואר ראשון במשפטים באוניברסיטת תל אביב ותואר שני במנהל עסקים (MBA) בקריה האקדמית אונו.

## קריירה עסקית
את דרכה המקצועית החלה ב-1997 במשרד עורכי דין ש. הורוביץ, ומשם פנתה לעסוק בשוק ההון, מימון תאגידי וניהול השקעות.

בשנים 2001–2005 שימשה כשר כיועצת משפטית למחלקת ההשקעות, מזכירת חברה ועוזרת יו״ר בהפניקס אחזקות. במסגרת תפקידה הייתה מעורבת בהקמת מערכים פיננסיים מתקדמים, כולל מערך ההלוואות החוץ־בנקאיות הראשון בישראל, הקמת קרנות השקעה וניהול עסקאות מורכבות, לצד תפקידים בתחום הדיווחים לציבור והיבטים תאגידיים.

בין השנים 2006–2017 כיהנה כסמנכ״לית וראש תחום בקבוצת בראק קפיטל, קבוצת השקעות בינלאומית שפעלה בעיקר בתחום הנדל״ן בארצות הברית ובאירופה. במסגרת זו הובילה את האסטרטגיה הפיננסית של הקבוצה, ניהלה מבני מימון מורכבים, הובילה הנפקות בישראל ובחו״ל ועמדה בראש הקמת קרנות השקעה למשקיעים מוסדיים ופרטיים.

משנת 2018 פועלת כשר כיועצת אסטרטגית־פיננסית עצמאית לחברות ציבוריות ופרטיות בתחומי מימון, אסטרטגיה פיננסית וניהול תאגידי. כשר כיהנה או מכהנת כדירקטורית במספר חברות ציבוריות ופרטיות בישראל, ובהן: Maytronics, וילאר אינטרנשיונל, בנק הפועלים, מיטב דש, הכשרת היישוב ואלון גז.
## פעילות ציבורית וחברתית
### רצי הסמטה
ב-2012 ייסדה וכיהנה כיו״ר אגודת האתלטיקה החברתית "רצי הסמטה", מועדון אתלטיקה המכשיר ספורטאים מהפריפריה החברתית. המועדון נוסד כפרויקט הנצחה לזכר אחיה, רס״ן יהורז כשר, ופעל תחת עמותת יהורז. היא צירפה לאגודה המאמנת את הילדים באתלטיקה קלה בנות מהעדה האתיופית שגרות בתל אביב וכן ילדי עובדים זרים. חברי המועדון רשמו הישגים וניצחונות בארץ ובעולם.

### נשים עושות שלום
ב-2014 הייתה שותפה כשר להקמת תנועת נשים עושות שלום ופעלה בשלביה הראשונים בהקמת המבנה הניהולי והארגוני של התנועה, הפועלת לקידום פתרון מדיני בדרכי שלום.

### בתקופת הקורונה
ב-2020, בתקופת מגפת הקורונה, פעלה כשר עבור אכיפה שוויונית של תקנות הקורונה וסייעה לבעלי עסקים שספגו קנסות. היא פתחה קבוצת פייסבוק בשם "לא מורמים מהעם" והעניקה סיוע משפטי חינם לבעלי עסקים שספגו קנסות, תוך קריאה להפסקת אכיפה בררנית בחברה דמוקרטית.

### המחאה נגד הרפורמה המשפטית ויוזמת שיח בנושא
בשנים 2023 ו-2024 לקחה כשר חלק פעיל במחאה נגד הרפורמה המשפטית ואף נשאה נאומים בהפגנות נגד הרפורמה. במקביל, יזמה מפגשי שיח בין תומכי הרפורמה למתנגדיה, יחד עם בנימין שינברג, איש הייטק ובוגר ישיבת הר-המור.

### מטה משפחות החטופים והנעדרים
בשנת 2023 הצטרפה כשר למאבק להשבת החטופים והנעדרים, והחלה להתנדב במטה משפחות החטופים והנעדרים. עם הצטרפותה פעלה להקמת הדסק העסקי של המטה, שמטרתו הייתה גיוס ותיאום מעורבות של הקהילה העסקית בישראל ובחו״ל עבור המאבק. במסגרת פעילות זו רתמה חברות, יזמים ואנשי עסקים למתן סיוע כלכלי, ליווי מקצועי ומימון יוזמות ציבוריות וקמפיינים להעלאת מודעות לנושא בארץ ובעולם.

בהמשך מונתה כשר לתפקיד משנה למנכ״ל המטה, לצד האסטרטג המוביל של המאבק ליאור חורב. במסגרת תפקידה הייתה שותפה לגיבוש והובלת האסטרטגיה הארגונית של המטה, והייתה אחראית על היבטים כלכליים ותפעוליים ועל חיזוק שיתופי פעולה עם גורמים אזרחיים, עסקיים ובינלאומיים.

## חיים אישיים
כשר נמצאת בזוגיות והיא אם לשלוש בנות מנישואים קודמים.

### עץ משפחה

## קישורים חיצוניים

* ריאיון עם שירית כשר, בחדשות ״ערוץ 13״, 1 בינואר 2025
* 
* 

## הערות שוליים

קטגוריה:דירקטוריות ישראליות
קטגוריה:יועצים ישראלים
קטגוריה:יועצות ישראליות
קטגוריה:פעילים חברתיים ישראלים
קטגוריה:בוגרות אולפנת צפירה
קטגוריה:בוגרות אוניברסיטת תל אביב: משפטים
קטגוריה:בוגרי אוניברסיטת תל אביב: משפטים
קטגוריה:משפחת כשר
2026 01
קטגוריה:ישראלים שנולדו ב-1967
קטגוריה:ישראליות שנולדו ב-1967